b'\n_START_ARTICLE_\nLa Izquierda\n_START_SECTION_\nFormaci\xc3\xb3 de la candidatura\n_START_PARAGRAPH_\nEl febrer de 2009 Izquierda Unida anunci\xc3\xa0 la candidatura de Willy Meyer Pleite, el seu candidat a les eleccions 2004. Entre les possibilitats barallades s\'esment\xc3\xa0 expressament Iniciativa per Catalunya Verds, amb la que ja hi va conc\xc3\xb3rrer el 2004, i Esquerra Republicana de Catalunya (ERC). Finalment es confirm\xc3\xa0 l\'alian\xc3\xa7a amb ICV, amb Willy Meyer de cap de llista i Ra\xc3\xbcl Romeva, candidat d\'ICV, de n\xc3\xbamero dos. El punt m\xc3\xa9s conflictiu de la coalici\xc3\xb3 fou el relatiu al grup al que s\'adscriuria el representant d\'ICV, en cas de ser elegit. En el preacord firmat per ambdues formacions s\'acord\xc3\xa0 que ambdues "codecidirien i compartirien" el mateix grup parlamentari._NEWLINE_Alhora tamb\xc3\xa9 s\'anunci\xc3\xa0 l\'acord entre Izquierda Unida i Izquierda Republicana per a participar junts a les eleccions i els contactes amb Izquierda Anticapitalista i Confederaci\xc3\xb3n de Los Verdes, que finalment no es concretaren, ja que Izquierda Anticapitalista es present\xc3\xa0 en solitari en tant que la Confederaci\xc3\xb3n de Los Verdes ho va fer en Europa dels Pobles - Els Verds (el que motiv\xc3\xa0 un toc d\'atenci\xc3\xb3 per part del Partit Verd Europeu, que va fer p\xc3\xbablic no entendre per qu\xc3\xa8 no havien donat llur suport a la candidatura en la que s\'integrava Iniciativa per Catalunya Verds, donades les possibilitats reals d\'obtenir representaci\xc3\xb3, cosa dubtosa en el cas de la coalici\xc3\xb3 liderada per ERC.). Tamb\xc3\xa9 s\'un\xc3\xad a la coalici\xc3\xb3 el Bloque por Asturies, soci local a Ast\xc3\xbaries d\'Izquierda Unida._NEWLINE_Per altra banda, Iniciativa del Poble Valenci\xc3\xa0 (IPV), escissi\xc3\xb3 d\'Izquierda Unida al Pa\xc3\xads Valenci\xc3\xa0 el 2007, tamb\xc3\xa9 manifest\xc3\xa0 el seu suport a la candidatura d\'Iniciativa per Catalunya Verds, i per tant a La Izquierda, igual que Els Verds - Esquerra Ecologista del Pa\xc3\xads Valenci\xc3\xa0._NEWLINE_Tanmateix, finalment Izquierda Republicana no va poder formar part de la coalici\xc3\xb3 ni presentar-se a les eleccions. L\'exist\xc3\xa8ncia d\'un greu conflicte intern, a causa que l\'acord fou firmat per un dels sectors mentre que l\'altre va dirigir-se a la Junta Electoral Central expressant la seva intenci\xc3\xb3 de no presentar-se a les eleccions. Davant d\'aix\xc3\xb2, la Junta Electoral Central deneg\xc3\xa0 la inscripci\xc3\xb3 d\'IR a La Izquierda, degut a la duplicitat de representacions. No obstant aix\xc3\xb2 un sector d\'IR favorable a la seva inclusi\xc3\xb3 en la coalici\xc3\xb3 e deman\xc3\xa0 el vot (el seu secretari general figurava de n\xc3\xbamero set de la llista) mentre que el sector contrari deman\xc3\xa0 el vot en blanc.\n_START_SECTION_\nFormaci\xc3\xb3 dels grups parlamentaris al Parlament Europeu\n_START_PARAGRAPH_\nDespr\xc3\xa9s de les eleccions, Willy Meyer anunci\xc3\xa0 la seva integraci\xc3\xb3 en el grup Esquerra Unida Europea-Esquerra Verda N\xc3\xb2rdica, mentre que Romeva ho va fer en el grup Els Verds-Alian\xc3\xa7a Lliure Europea, del que en fou designat vicepresident. Aquest fet caus\xc3\xa0 gran malestar a Izquierda Unida, q\xc3\xbcestionant-se futurs pactes d\'IU amb aquesta formaci\xc3\xb3.'